William Barr , dómsmálaráðherra Bandaríkjanna , og Rod Rosenstein vara-dómsmálaráðherra sem hafði umsjón með 22 mánaða störfum sérstaks saksóknara , Roberts Muellers , og manna hans kynntu fimmtudaginn 18. apríl 448 bls. rannsóknarskýrslu . Í skýrslunni er fjallað um það hvernig Rússar blönduðu sér í bandarísku kosningabaráttuna árið 2016 , hvort kosningastjórn Donalds Trumps hafi átt í leynimakki við Rússa og hvort forsetinn hafi reynt að hindra framgang réttvísinnar . Barr dómsmálaráðherra sagði rannsóknina ekki hafa leitt í ljós að kosningastjórn Trumps hefði „ bruggað launráð eða stillt saman strengi með rússneskum stjórnvöldum þegar þau skiptu sér af kosningunum “ . Barr sagði að Trump hefði verið nóg boðið og hann hefði reiðst vegna rannsóknarinnar en forsetaembættið hefði starfað að öllu leyti með rannsakendum . Barr sagði að Mueller hefði rannsakað 10 tilvik þar sem til álita kom hvort Trump hefði hindrað framgang réttvísinnar en að sögn dómsmálaráðherrans liggja „ ekki fyrir nægar sannanir frá sérstökum saksóknara til að leiða líkur að því að forsetinn hafi gerst sekur um að hindra framgang réttvísinnar “ . Fjölmiðlar fluttu stöðugar fréttir um efni skýrslunnar eftir að hún birtist . Mueller segir að Trump hafi reynt að sölsa forræði rannsóknarinnar undir sig og að ýta Mueller til hliðar . Þá kemur fram að Donald Trump hafi brugðist illa við þegar Jeff Sessions , þáv. dómsmálaráðherra , sagði honum í mai 2017 að hann hefði lýst sig vanhæfan til að leiða rannsókn vegna Trumps en Rosenstein , vara-dómsmálaráðherra , hefði skipað Robert Mueller sem sérstakan saksóknara . Sagt er að Trump hafi gripið til blótsyrða og síðan sagt : „ Guð minn góður . Þetta er hroðalegt . Þetta eru endalok mín sem forseta . “ Trump var sigri hrósandi 18. apríl þegar skýrslan hafði verið birt og telur hann sig hafa pálmann í höndunum . Demókratar með meirihluta í fulltrúadeild Bandaríkjaþings ætla að beita honum til að herja á forsetann með skýrsluna að vopni .